৩ মাস ধরে বন্ধ ১২ হাজার লক্ষ্মীর ভান্ডার! ক্ষোভ মহিলাদের, কী বলছেন তারা?

ময়না : ৩ মাস ধরে বন্ধ লক্ষ্মীর ভান্ডার! ময়নার দুটি গ্রাম পঞ্চায়েতের প্রায় ১২ হাজার উপভোক্তা বঞ্চিত লক্ষ্মীর ভান্ডার থেকে। এই ঘটনায় ক্ষোভ বাড়ছে মহিলাদের মধ্যে। দুই গ্রাম পঞ্চায়েত বিজেপির অধীনে, সেই কারণে তৃণমূলের পঞ্চায়েত সমিতি ইচ্ছাকৃত বন্ধ করিয়েছে লক্ষ্মীর ভান্ডার, অভিযোগ বিজেপির।

ময়না ব্লকের বাকচা গ্রাম পঞ্চায়েত ও গোজিনা গ্রাম পঞ্চায়েত এলাকায় প্রায় তিন মাস লক্ষ্মীর ভান্ডার বন্ধ। এই দুটি গ্রাম পঞ্চায়েত বিজেপির দখলে। ময়না ব্লক জুড়ে প্রায় ১২ হাজার লক্ষ্মীর ভান্ডার বন্ধ। এই ঘটনার প্রতিবাদে ময়না বিডিও অফিসে ডেপুটেশন দেওয়ার কর্মসূচির ডাক দিয়েছে। ময়না পঞ্চায়েত সমিতির তৃণমূলের সভাপতি শাজাহান আলি জানান, দুটি গ্রাম পঞ্চায়েত তিন মাস ও অন্যান্য গ্রাম পঞ্চায়েতের বেশ কিছু লক্ষ্মী ভান্ডার বন্ধ আছে। ময়নার বিডিও মারফত জেলাশাসক দফতরে চিঠি পাঠানো হয়েছে আশা করা যায় এক সপ্তাহের মধ্যে সমস্যার সমাধান হয়ে যাবে।

আরও পড়ুন: সাইবার জালিয়াতি কাণ্ডে বাংলাদেশি যোগ! গ্রেফতার ৭

অন্যদিকে, বাকচার বিজেপি জেলা পরিষদের সদস্য উত্তম সিংহের অভিযোগ, বাকচা ও গোজিনা দুটি গ্রাম পঞ্চায়েত বিজেপির দখলে তাই তৃণমূলের পঞ্চায়েত সমিতি ইচ্ছা কৃতভাবে এই কাজ করা হয়েছে। শুধুমাত্র দুটি গ্রাম পঞ্চায়েত ছাড়াও আরও ৯ টি গ্রাম পঞ্চায়েতের আরও তিন হাজার উপভোক্তার লক্ষ্মীর ভান্ডার বন্ধ। যা নিয়ে মহিলাদের মধ্যে ক্ষোভ বাড়ছে।